*Innocentii IV epistola ad Capitulum generale apud Cistercium congregatum anno 1243, nunc primum edita ex ms. 378 bibliothecae publicae civitatis Brugensis in Belgio. Hoc ms. membranaceum in abbatia de Dunis ord. cist. exaratum fuit saeculo XIII°.* Dictamen quod missum fuit a domino papa Innocentio IV capitulo generali anno ab incarnatione Domini M. CC. XLIII. Innocentius episcopus servus servorum Dei, dilectis filiis generali capitulo Cistercii, salutem et apostolicam benedictionem. In precelse dignitatis honore quo nos pretulit exaltator humilium, quasi honus importabile nostris est humeris alligatum. Cuius dum magnitudinem stupendam attendimus ad instar apostolorum principis quem pelagi fluctus exterruit non immerito formidamus. Sed ubi quodammodo ex fragilitatis nostre consideratione mergimur, ex fiducia divine clementie relevamus sperantes quod prospere huius procellosi maris transire possumus angustias, si nobis salutis impetretis auxilium, qui celesti sponso in conscientie sancte deliciis lectum floridum preparastis. Quid enim vobis a Dei pietate negabitur merentibus illam semper habere propiciam odore bonorum operum et candore virtutum ? Quid apud reginam prefulgidam matrem Domini gloriosam angelica vestra conversatio non habebit, quorum meritis splendet ecclesia, quorum exemplis viget et proficit religio christiana ? Quid beata sanctorum acies vestris votuum non impetrabit affectibus que vobis benigna reddatur et pro laudis divine preconiis et vite meritis innocentis ? Ecce regis eterni gratiam et celestis curie vos habere favorem claris argumentis presumitur et signis perspicuis comprobatur. Digne itaque universitatem vestram per Dei misericordiam obsecramus quatinus pia meditatione pensantes quantum ex eo nobis possit imminere stuporis quod qui cineris et pulveris essentiam gerimus, regnantis in secula vicarii sancti sumus, piis orationum subsidiis nobis gracie divine presidium acquiratis. Supplici humilitate petentes ut is cuius ammiranda potencia dat per graciam esse fortissima que sunt fragilia per naturam, debilitatem nostram et robore fulciat et virtute perfundat. Detque nobis sic prosequi quod impotentie nostre credidit et humilitati commisit, ut inde glorie sue sequatur augmentum, christianus populus pace ac tranquillitate proficiat et tandem nobis ac illis claritatis eterne radiis illucescat. Ceterum cum dignum sit ut qui filialis devotionis fructum in vobis exquirimus, sinceritati vestre que sunt paterne dulcedinis offeramus. Cordibus vestris de nobis volumus inesse fiduciam quod vobis ac ordini vestro in hiis que sunt favoris et gracie secundum Deum nos benignos semper habebitis, et benivolos sencietis. Datum Anagnie viij Kalendas augusti pontificatus nostri anno primo. 